Pta-sanger tydens beurtkrag in spitsverkeer met mes gesteek, beroofCharlie Smidt van die groep Beeskraal en sy meisie Natasha Hattingh. Foto: Facebook. Charlie van die gewilde Afrikaanse musiekgroep Beeskraal is Donderdagmiddag tydens spitsverkeer in Pretoria se middestad, terwyl beurtkrag toegepas is, van sy selfoon beroof en met ŉ mes gesteek terwyl hy gestrand in sy motor gesit het. Charlie Smidt, wat ook die skakelbeampte van die FAK is, het Vrydag aan Maroela Media gesê hy was op pad van sy kantoor by die Voortrekkermonument na sy huis in Villieria en het deur die stad gery en in ŉ verkeersknoop vasgesit. Charlie se bebloede wond. “Ek was by die oorgang van Jeppestraat en Robert Sobukwestraat (die voormalige Esselenstraat) skuins oorkant die Sunnypark-winkelsentrum. Daar het baie mense rondgeloop en daar was ook straatsmouse. Omdat ek ŉ musikant is, ry ek nie met my lugversorging aan nie, so my venster was so ’n bietjie oop en my selfoon tussen my bene,” het Charlie verduidelik. Hy het gesê twee mans het skielik teen sy motor gestaan en aanvanklik probeer om die deur oop te pluk, maar kon nie daarin slaag nie, want sy deure was gesluit. “Toe ek weer sien, is hul arms deur die klein gleufie in die venster. Albei was met messe gewapen. Een het sy mes onder my hoed in gedruk en teen my kop gehou. Hulle het gesê ek moet my foon oorhandig, wat ek toe gedoen het. Die ander man het my toe in my arm gesteek, waarna hulle heel rustig in die rigting van die winkelsentrum weggestap het.” Charlie het gesê buiten een motoris wat op die aanvallers vanuit sy motor geskreeu het, het niemand anders iets probeer doen om hom te help nie. “Ek het hulpeloos gevoel. Ek wou hulle nie self agternasit nie, want het nie geweet hoeveel van hulle daar was en of hulle dalk met vuurwapens gewapen is nie.” Hy het gesê hy het vir sowat twee blokke in die verkeer aangery en gevoel sy arm word warm van die bloed. “Gelukkig met die Here se genade was daar toe ŉ ambulans van die Steve Biko-hospitaal langs die pad. Ek het afgetrek en hul hulp ontbied. Die paramedici het my wond versorg en gerusgestel dat die mes darem nie ŉ hoofaar gesny het nie.” Charlie het van daar af tot by sy huis gery, van waar hy en sy vriendin, Natasha Hatting, na die Montana-hospitaal is. “Die dokters het my wond mooi skoongemaak en vir my ŉ klem-in-die-kaak-inspuiting gegee en ek is ontslaan. Ek het nie nodig gehad om steke te kry nie, al is die wond baie diep in ŉ spier in.” Hy het gesê die aanval was vir hom baie ironies. “Ek en Natasha het kaartjies vir Treurgrond gehad wat juis handel oor die doellose moord en doodslag in ons siek land en toe word ek op dieselfde dag met ŉ mes teen my keel geroof.” Die voorval het hom egter nie verhoed om steeds die fliek te gaan kyk nie. “Ek is net bly hulle het my nie erger gewond of op ŉ ander plek gesteek nie. Dit kon soveel erger gewees het. Die proses om ŉ nuwe foon te kry en weer al my kontaknommers terug te kry is erger as die wond op my arm,” het hy bygevoeg. Charlie het nog nie die voorval by die polisie aangemeld nie en is van voorneme om dit Vrydag te doen. Hy het gesê Beeskraal tree nie die naweek êrens op nie en sy besering behoort nie toekomstige optredes te benadeel nie. Die kruising waar die voorval plaasgevind het. Foto: Googlemaps